
Аннотация
Мен Махамбет поэзиясымен танысқан сәттен бастап-ақ, ақын жырларының көбі өзінің досы, бауырындай боп кеткен адамы Исатай Тайманұлына арналғандығын, досына адал екендігін, пір тұтқандығын байқадым.

Сол сәттен бастап менің қызығушылығым артып, ақынның Исатай Тайманұлына арналған өлеңдерін жинақтап, ақын жырларындағы Исатайдың бейнесін, батырлық, ерлік істерін ашу мақсатында зерттеу жұмысын жаздым. 

Кіріспе бөлімі:

Зерттеудің мақсаты: Қазақ аспанында алмас қылыштай жарқылдаған, дауылпаз ақын, қазақ халқы үшін отқа да, суға да түскен есіл ер, даңқты батыр, көтеріліс сардары Махамбет Өтемісұлының жалынды жырларындағы Исатай бейнесін ашу. Исатай Тайманнұлының батырлық, ерлік істерін ашу.
Зерттеудің әдістері: Ақпаратты жинау, жиналған ақпаратты қорыту.
Зерттеудің міндеттері: Махаббет Өтемісұлының ақындық шеберлігі арқылы Исатай бейнесінің ашылуын зерттеу.
Зерттеудің жаңалығы: 
Зерттеудің нәтижесі: 
«Бүкіл XIX ғасыр әдебиетінде қимыл мен күрес жырын махамбеттей ғып жырлаған өзгеше ақын болған емес.Алды да, арты да бір өзі сияқты» деген екен Мұхтар Әуезов.

Қай ел болмасын, халық болмасын өз тағдырында ауыр кезеңдерді, шайқалған шақтарды басынан өткерген. Сондай қиын кезеңдерде дана тұлғалар, данышпан қайракерлер дүниеге келеді. Мысалы, орыс халқында Николай Чернышевский, Емельян Пугачёв, испан халқында Пи-и Маргаль және тағы басқа тұлғалар. Дәл осындай тұлғалар қазақ халқында да дүниеге келген. Солардың бірі-Махамбет Өтемісұлы.
Жер асты қозғалыстарының әлдебір сиқыр құдіретімен ғайыптан пайда болып, кейін байтақ әлемнің төрінде мәңгі-бақи орнап қалатын ақар-шақар асқар шыңдар сияқты, адамзат алдындағы қадір-қасиеті тек бір ғана ғұмырдың ауқымымен өлшенбейтін елден ерек ерекше тұлғалар, пенделер арасынан арагідік ұшырасып жатады. Солардың бірі – дауылпаз ақын, қазақ халқы үшін отқа да, суға да түскен есіл ер, даңқты батыр, көтеріліс сардары Махамбет Өтемісұлы.

Махамбет өмір сүрген кезең-патша өкіметінің озбырлығы мен езгісі болған  заманмен тұспа-тұс келді. Махамбетті қазақ халқына танытқан 1836-1838 жылы арлығында өткен патша отаршылығына қарсы көтеріліс болды. Осы көтерілісті Махамбет қасына серік болған Исатай Тайманұлымен бірге басқарды. Дәл сол сәттен бастап Исатай Махаббеттің жан серігіне және Махамбет жырларының басты кейіпкеріне айналды.

Ақын мұрасының едәуір бөлігі Исатай бейнесінің жарқын көрінісі. Осы тұжырымды ойға ала отырып, мен бұл зерттеу жұмысымда Махамбет Өтемісұлының жалынды жырларындағы Исатай бейнесінің ашылуына талдау жасадым.
Зерттеу бөлімі:

Махамбет Өтемісұлы кім?
Махамбет Өтемісұлы 1803 жылы Батыс Қазақстан облысының Жәнібек ауданында Бекетай деген жерде дүниеге келген. Махамбет он ағайынды болған. Оның ақындық, шешендік дарыны елге ерте танылды. Ол жас кезінен батыр, палуан, мерген, домбырашы, ақын атанды.

Жәңгір хан өз беделін көтеру үшін жанына талантты адамдарды жинайды. Махамбетті де баласы Зұлқарнайынның ақылшысы етпек болады. Махамбет орыс тілінде жақсы сөйлеген. Жәңгір хан өз баласын Орынборға оқуға жібергенде, қасына Махамбетті серік етеді. Ханның баласын сеніп тапсыруы да тегін емес. Сенімге лайық болуының бір себебі Махамбеттің өрлігі, қайсарлығы болса, екіншісі-хан сарайында он жылын, ал орыс жерінде бес жылын өткізген Махамбет көкірегі ояу, көзі ашық, бірнеше тіл, соның ішінде орыс тілін өте жақсы білгендігі. Орыс даласында жүрген Махамбет В.И.Дальмен танысады және А.С.Пушкинмен кездесті деген болжам бар. 1834 жылы елге оралады. Бірақ халыққа істеп отырған хан қатігездігін көрген ақын ханды мақтаушы емес, даттаушы болады. 
Махамбет Өтемісұлының шығармалары
ХІХ ғасырдың бірінші жартысында сұрапыл жырлармен халықты күреске шақырып үндеген Махамбеттің ақындық дарыны ерекше. Көтеріліс кезінде Исатай бастаған қолдың алдында тұрып, оларды Жеңіске жетелеп, ұран көтеріп, өлеңмен жігер берген Махамбет ақынның басты құралы - өршіл жырлары болды.Көтеріліс жеңіліске ұшыраса да, ол өз рухын жоғалтпады. Халықты көтеріліске қайта шақырып, өлеңмен ой салып, халық санасын оятуға күш салады. Ақын өлеңдерінің тәлімдік-тағылымдық негіздері тереңде жатыр. «Махамбеттің ордадан кетерде ханға айтқаны», «Баймағамбет сұлтанға айтқан сөзі», «Жәңгірге айтқаны» атты өлеңдерінде қара халықты қанаушы хан мен сұлтанның бет пердесін ашып, қатты сынға алады. Ерегіскен дұшпанға қызыл сырлы жебедей қадалған Махамбет-жақсыларға еп, жамандарға көп, лапылдап тұрған өрт. Халықтың мұңы мен қайғысын «бас кесермін,жасырман» деп, хан ұлынан қаймықпай бетке айту-Махамбеттей ақынға ғана тән қасиет екеніне ақын өлеңдері мен өмірі куә. Еркіндік пен теңдікті аңсап, халқының мұңын мұңдап, жоғын жоқтаған, Махамбет ақын Ақ Жайыққа ат салмай өтер күнді, боз ордаға еңкеймей кірер күнді, күмбір-күмбір кісінетіп, күренді мінер күнді, Кетбұғадай билерден ақыл сұрар күнді, ата-ананың қолын ризалықпен алар күнді, шалғынға бие байлап, күліп-ойнап, қымыз ішер күнді аңсайды. «Белгілі туған ер едім», «Мен едім», «Менің атым-Махамбет» өлеңдері ерлік пен қайсарлыққа толы болса, «Күн қайда» өлеңінде арманға толы ақын үні өкінішпен естіледі. Жыраулар поэзиясының «мендік» дәстүрін жалғастырып «Менің атым-Махамбет», «Мен Өтемістің баласы Махамбет атты батырмын», «Мен, мен едім, мен едім», «Мен ақсұңқар құстан туған құмаймын», «Боз ағаштан биік мен едім» деп, халқы үшін жан аямай күресуге өзін-өзі қайрады. Ақын «Менің атым-Махамбет» өлеңінде Жәңгір ханнан құса болғандығын айтады. Махамбет ақын күреске толы өмірін «Мен едім» өлеңінде суреттейді. «Мұнар күн» жырында ол ел басына түскен қиыншылықты ашына айтты. «Ереуіл атқа ер салмай», «Ұлы арман» жырларында ақын алдағы күндерден үміт етіп, сенім білдірім қарады. «Біртіндеп садақ асынбай», «Арғымақ, сені сақтадым», «Арғымақтың баласы», «Азамат ердің баласы» атты өлеңдерінде ұлт-азаттық қозғалыс рухы, қозғалысқа қатысқандардың бейнесі терең әрі шынайы суреттелген. 
Исатай Тайманұлы
Тайманұлы Исатай (1791-1838) – 1836-38 жылдары Батыс Қазақстанда болған халық көтерілісінің саяси көсемі, қайсар қолбасшысы, халық батыры. Кіші жүз Байұлының Беріш руынан. Жоңғар шапқыншылығы кезінде атағы шыққан Ағатай батырдың ұрпағы. Халық батыры  И.Тайманұлы 1791 жылы қазіргі Атырау облысы, Қызылқоға ауданы, Тайсойған құмындағы "Тайман жалы" деген жерде дүниеге келген. Исатайдың анасы Есентемір руының Тағашы бөлімінен. 

Әртүрлі алым-салықтан күйзелген, жайылым жерден айырылған, казак әскерлері мен жергілікті феодалдардың екі жақты езгісінен әбден шыдамы таусылған бұқара халық қолдарына қару алып, көтеріліске шығады. Бұл - 1836-1837 жылдардағы Бөкей хандығындағы немесе Ішкі Ордадағы батыр Исатай Тайманұлы басқарған халық-азаттық көтеріліс еді. Көтерілістің қозғаушы күші, негізінен, қазақ шаруалары болды. Оның мақсаты - Жәңгір ханның халыққа жасап отырған озбырлығына шек қою, шаруалар жағдайын жақсарту, Қарауылқожаны, Балқы Құдайбергеновті биліктен тайдыру, жер мәселесінде белгілі бір келісімге келу болатын. Исатай Тайманұлы - осы көтерілістің сардары, көсемі, ал "Махамбет - ел-жұртты дабылдатып, көтеріліс рухын көтерген батыр-жырау, көтеріліс жыршысы" (М. Қозыбаев) болды. Жалпы, 1836-1838 жылдардағы халық-азаттық көтерілістің бүкіл барысында Махамбеттің трибун, жыршы-ақын ретінде Исатай батырдың оң қолы болғандығы тарихтан да белгілі. И.Тайманұлы бастаған көтеріліс жеңілгенмен, ол Қазақстанның батыс бөлігінің Ресей империясы құрамында кейінгі дамуында терең із қалдырды. Қазақ кедейлерінінң көсемі И.Тайманұлының есімі - мәңгі халық есінде қала бермек.

Махамбет жырларындағы Исатай бейнесі
Исатай-Махамбет өлеңдерінің басты қаһарманы. Исатай-кедейлердің көсемі, қазақтың атақты батыры. Махамбет өзінің серігі, көтеріліс басшысы Исатайға арналған өлең-жырларында өз өмірінің мән-мағынасын халық мүддесі мен әділдік, теңдік үшін күресте деп танып, сол ізгі жолда жанын аямай құрбан болуға барған күрескер образын бейнелейді. «Махамбет екі образ жасады,-дейді академик Қ.Жұмалиев. Бірі Исатай образы, екіншісі Махамбеттің өз образы»-деп айтқан. Ақынның Исатайға арналған өлеңдерін былай деп топтастыруға болады:

Көтеріліс үстінде туған Исатай бейнесі:

«Соғыс»

«Исатай деген ағам бар»

«Кел,кетелік, кетелік»

Исатайдың атынан шығарған өлеңдері:

«Әй, Махамбет, жолдасым»

Исатайды жоқтау, сағыну барысында дүниеге келген өлеңдері:

«Тарланым»

«Мұнар күн»

«Мінгені Исатайдың Ақтабаны-ай»

«Есіл ер»

«Мінкер ер»

«Қызғыш құс»

Махамбет жырлаған Исатай-әдеби батыр емес, тарихи адам, патша үкіметіне қарсы бұхара көтерілісінің  ұйымдастырушысы, даңқты қолбасшы. Ол Махамбет жырларында «есіл ер», мінкер ер» сынды атаулармен орын алған. Махамбет ақын өзінің жан серігін «Қызғыш құсқа» теңеген. Ақын өз жырларында Исатай орны ерекше екенің, басқалардан шоқтығы бір бөлек екенің көрсетеді. Исатайдың өжет намысын, қажымас қайратың, асқар асудай ақылын, тапқырлығын ерекше жырлап өтеді. Қазіргі жас буын Махамбет өлеңдері арқылы Исатайдың анық портретін тани алады.

Ерлердің ерлік істерің сипаттау сонау халық ауыз әдебиетінің батырлар жырынан бастап келе жатқан дәстүр болса, Махамбет сол дәстүрді одан әрі күшейте түсті және өзінің досына деген сезімі мен сенімін бұрын-соңды болмаған дәрежеде жырлады.

Ақын өзінің «Исатай деген ағам бар» деген өлеңінде:

Исатай деген ағам бар, 

Ақ кіреуке жағам бар. 

Хан ұлымен қас болып, 

Қара ұлымен дос болып, 

Хан үстіне барғанда, 

Шабайық ханды дегенде, 

Шапқандай ханды амал бар,

Амал барда хан шаппай,

 Тәңірім қылды - не амал бар?! 

Ат туады байталдан, 

Айт десең - лебіз қайтарман. 

Төрт-бес жылдай алысып, 

Мына тұрған Иса-екем 

Ханның бір тауын қайтарған. 

Ат туар ма шұбардай, 

Ер туар ма бұлардай, 

Дулығалы бас кесіп, 

Дұшпанының қанына 

Ақ алмасын суармай?!-

деп, ел ардағына, елдің асыл тұлғасына айналған Исатайдың адалдығын және ерлік істерін бар қырынан жарқырата түседі. Бұл өлеңде тағы айта кететін жәйт, ол Исатайдың мейірімділігі, аспаннанда шексіз мейірімділігі.

Ақынның «Тарланым» атты өлеңінде:

Таудан мұнартып ұшқан тарланым...

...Кермиығым,кербезім!

Керіскідей шандозым. 
Құландай ащы дауыстым! 
Құлжадай айбар мүйіздім! 
Қырмызыдай ажарлым!-

деп, Исатайдың сыртқы сұлу бейнесі суреттеледі. Бұған қоса, ақын «Хиуадай базарлым» деп, сері екенін, «Теңіздей терең ақылдым, тебіренбес ауыр мінездім!» деп, парасатты, ойлы, сабырлы жан екенін танытады да, метафоралардың кең қолануы арқылы Исатай батырдың бейнесін тастай қашалғандай мүсіндеп, міңездеп алады. Одан әрі бұл суреттеуді асссонанс пен аллитерация арқылы асқақтата, аспандата шырқап өтеді:

Садағыңа сары жебені салдырған, 

Садағының кірісін,

Сары алтынға малдырған.(Аллитерация)

Айқайласа белдік байлаған,

Астана жұртын айналған,

Астына тұрман болсам деп,

Жұртына құрбан болсам деп, 

Адырнасын ала өгіздей мөңреткен,

Атқан оғы Еділ - Жайық тең өткен,

Атқанын қардай боратқан...(Ассонанс)-

деп, Исатайдың іс-әрекетін аша түседі. Әсіресе, «жұртына құрбан болсам деп» дейтін жолдарда батырдың кім үшін, не үшін ту көтеріп, тұлпар мінкенің айқын аңғартады. 

Махамбеттің жалынды жырларындағы Исатайдың образы-ол ХІХ ғасырдағы нағыз батырдың образы. Жоғары да айтқанымыздай Исатай батыр тұлға болған. Исатайдың образын аша түсу үшін, ақын Исатайдың батырлығын, ұрыстағы іс-әрекеттерін, астындағы тұлпарын және қасына ерген көп әскерді «Соғыс» өлеңінде ерекше жырлайды:

Исатайдың сол күнде

Ақтабан аты астында,

Дулығасы басында.

Зығырданы қайнайды,

Астына мінген ақтабан
Ақ бөкендей ойнайды.(теңеу)

Қасына ерген көп әскер

Маңыраған қойдай шулайды,-(теңеу)

деп, ақын «ақ бөкендей», «қойдай» сынды теңеуді орынды пайдалана отырып, Исатайдың тұлпарын, қасына ерген әскерін суреттейді. «Соғыс» өлеңідегі осы бір жолдар сөзбен салынған сурет іспеттес.

«Жақсы ат-жанға серік» демекші, жоғары да байқап отырғаныздай, Исатайдың қасына сенімді серігі-«Ақтабан» деп аталатын, желденде жүйрік тұлпары болған. Махамбеттің қаламынан Исатайдың тұлпары да тыс қалған жоқ.

Мінгені Исатайдың ақтабан-ай,

Сүт беріп, сұлы беріп баптағаны-ай.

Зеңбірек үш атқанда дарымады,

Құдайдың міне қара сақтағаны-ай!

Мінгені Исатайдың көгілдірді-ай,

Әскерін Барша құмға төгілдірді-ай.

Мыңды алған бірді беріп ақтабанды

Жыландай белге соққан бүгілдірді-ай,-

деп, «Мінгені Исатайдың ақтабан-ай» өлеңінде ақын Исатайдың атының өте төзіміді екенін, қайратты екенін «Зеңбірек үш атқанда дарымады» деген өрнекті сөзбен әсерлете суреттейді.  Исатайдың ұлы Жақия да ақын үшін өте қымбат болған. Сондықтан ақын өз өлеңдерінде Жақияны да жырға қосқан:

Баласы Исатайдың Жақия-ды,
    Жақия жауды көрсе ақияды.( «Мінгені Исатайдың ақтабан-ай» өлеңі)

Осы жақта мен өліп, 

Артымда тірі сен қалсаң, 

Жаңа өспірім Жақияны 

Жолдасым, саған тапсырдым!(«Әй,Махамбет жолдасым» өлеңі)

Исатай шыққан бас болып,
    Хан ұлымен қас болып.
    Арыстанымның баласы
    Адағанда ел таппай,
    Адасқанда жөн таппай,
    Арманда қалды жас болып.(«Жақия» өлеңі)-

деп, Махамбет атамыз Жақияға арналған өлеңдерінде немесе өлең жолдарында, Жақияның міңезін, аңқаулығын кескіндейді. Кейбір өлеңдеріне анықтап қарасақ, Жақия Исатайдың Махамбетке қалдырған соңғы мұрасы іспеттес.(«Әй,Махамбет жолдасым» өлеңінде) Исатайды арыстанға теңеген Махамбет, Исатайдың баласының адағанда ел таппай, адасқанда жөн таппай қалғанын соңғы өлеңінде айқын жеткізеді. Бала әкеден ерте айырылып, жас боп қалды. Кейін оны жау қолына ұстап берген қасгөйлерде пайда болады. Ол Махамбет жырларында жырланады:

Жаныма айла болар деп,
    Назарды тастап, Шүренге
    Күнім үшін жеткенмін.
    Жақияны жауға ұстап бергендей,
    Шүрен, саған не еткенмін?(«Мен Нарыннан кеткенмін» өлеңі)

Осынау бос жатқан иен даланы түйенің қомы, аттың жалында жүріп бізге қалдырған бабаларымыз ер жігітте бес қару болу керек деп санаған. Ату қаруына садақты, кесетінге – қылышты, шаншитынға – найзаны, шабатынға – айбалтаны, соғатынға – шоқпарды таңдап бес қару деп атаған. Міне, Махамбет жырларында Исатайдың қарулары да орын тапқан.

Томағалы сұңқар сен едім, -
    Толғамалы найзамен,
    Толықсып жауға шапқанда,(Аллитерация)
    Бір озғансын жұртыннан.

Қанды көбе киініп,
    Бір аллаға сиынып,
    Кезенген жауға кез келдік
    Жалаң найза бір атпен,(« Күмісті мылтық қолға алып» өлеңі)-

деп, Исатайдың жауға жалғыз ғана-жалаң найзамен шапқаның көрсетіп тұр. Және де кейбір өлеңдерінде ақын Исатайды түлейде түнде жортқан жолбарысқа, осы фәнидің арыстанына теңейді.

Жоғары Исатайға арналған өлеңдерін оқып отсақ, батырдың тұтас бейнесі айқындалады да, айбыны аса түседі. Уақыт заңына сай елдің ардақты азаматы, айтулы батыры өмірден өтеді. Бұл жағдай Махамбет ке, халыққа да оңай соққан жоқ. Осыған орай ақынның бірқатар Исатайға арналған өлеңдері жоқтау үлгісінде құралады. Жоқтау- қазақ халқының әдет-ғұрпында адам қайтыс болған күннен бастап оның жылы өтіп, асы берілгенше айтылатын өлең жыр, яғни, қазақ ауыз әдебиетінің көне жанрларының бірі. Көне дәуір салтымен сабақтаса туған өлең түрін Махамбет те пайдаланған. Бұл дегеніміз, Исатай қайтыс болсада, Махамбет оны жырлауды тоқтатпаған. Исатайдың қазасы Махамбеттің қабырғасын қайыстырады. Исатайдың өлімінен кейін шығарған өлеңдерінде де ақын батырдың бейнесін тереңдете аша түседі. Махамбет өзінің Исатайға деген ерекше ілтипатын көрсетеді. Бұл ақынның «Есіл ер» өлеңінде байқалады.

Құрттайымда өсіп ем,
    Бауырына паналап.
    Алдымда асқар тау еді,
    Соңынан ерсем ағалап...

... Бір мінезі келгенде
    Жібектей жұмсақ есілер.

Айтып-айтпай немене -
    Қор болды-ау, қайран, есіл ер.-

деп, ақын өзінің өкінішін жыр қылады. Осы өлеңде ақын Исатайды «Жібектей жұмсақ есілер» деп суреттеп, оның кішіпейіл кісілігін көрсетеді. Сонымен қосы ақын Исатайдың бауырында паналап өскендігін, алдындағы асқар тау екендігін, «аға» деп сонынан ергендігін жырлайды. 

Исатайдың ауыр қазасы қара халықтың қабырғасын қайыстырды. Қараша халықты патшаға қарай бастаған Исатай болса, ендігі де оның орны сыздап қалды. Қазақ елінің кедей халқы өздерінің көсемдерінен айырылды. Исатай дүниеден өткеннен кейін қазақ жұртында өте ауыр күндер басталды. Бұл жағдайда Махамбет өлеңдерінен тыс қалған жоқ, айтылды, жырланды, бізге жеткізілді. 

Тайманның ұлы Исатай
    Ағайынның басы еді,
    Алтын ердің қасы еді.
    Исатайды өлтіріп,
    Серкесінен айрылып,
    Сергелдең болған біздің ел!(«Мінкер ер» өлеңі)

Мәшурәт кеңес сұралса,
    Мәшурәт берер ер едік -
    Исатайдан айрылып,
    Алқалай келген кеңесте
    Дем құрыған күн болған.(«Күн болған» өлеңі)-

дей отырып, Махамбет «Мінкер ер» өлеңінде Исатайдың ағайының басы екендігін көрсетіп өтті. Исатайсыз кеңес құрылмай-ақ құрдымға кететінің Махамбет екінші аталған өлеңде көрсетті.

Сандық толы сары алтын
    Сапырып судай шашқан күн -
    Түс қыла гөр, құдайым,
    Біздей тақ мейманасы тасқанға
    Біздің ер Исатай өлген күн!
    Он сан байтақ бүлген күн!(«Мұнар күн» өлеңі)-

деп, Махамбет Исатайдың өліміне төзе алмады. Бұнын бәрі өңі екендігіне сенбеді.

Ақ сүйектің баласын

Қара ұлына теңгеріп, 

Қоңыраулы найза өңгердім. 

Жетімдерге жем бердім, 

Жесірлерге жер бердім. 

Ақырында дүние - ай, 

Сол ерліктен не көрдім!?-

дей келе, ақын Исатайдың өз арманына жете алмай өкінгендігін бізге жеткізеді.

Ау, қызғыш құс, қызғыш құс,

Қанатың қатты, мойның бос.
Исатайдан айрылып,
Жалғыздықпен болдым дос,-

деп келетін ақынның «Қызғыш құс» өлеңінде де оның Исатай қазасына қаншалықты терең қайғыратынын аңғаруға болады. Бастарын ел үшін өлімге тіккен ардақты азаматтардың достығы бұрын-соңды болмаған достық еді. Исатайға осынша сеніп, үмір артпаса , пір тұтпаса, ақын өлеңдеріндегі Исатай бейнесі осыншама керемет шықпас еді.

«Исатай-басшы, мен-қосшы» деп ақын өзі айтқандай, елі үшін еңіреп туған екі тарланның есімдері қазақ тарихында, қазақ әдебиетінде ажырамас ұғым, ажырамас қос тұлға болып қалады.

